khistorydata/jeongjo-sjw-relations huggingface dataset:
정조 6년
李在學啓曰。假注書李彙。身病猝重。勢難察任。今姑改差。何如。傳曰。允。
정조 6년
以全羅監司習操停止事稟旨狀啓。備忘記。旣暵旋澇。禾稼無望登稔。朝家深處九重。雖不躬覩田墾。觀於前後狀本。目下民情。足可推知。裹宿舂策疲癃。涉險冒危。作半日兒戲之擧而止。甚非所以軫念歉歲窮民之意也。至於沿邊列邑。酷被去秋災荒。重經今春賑濟。而況且水軍操期。例在收穫前。不特本道爲然。三道均行之制。則一日赴操。費窮民幾日之糧乎。際玆艱食。殆若龜括。本道及洪忠慶尙道。今秋水操。特爲停止。詰戎之擧。比科試輕重。不啻判然。以是試期。昨命退定。而停操一款。畿甸外姑不竝及者。蓋待道伯之參量稟旨也。兩道雖未狀請。理難一停一否。陸操及巡點。亦竝停止。以舒一分民力事。令備局行會。
정조 6년
李在學。以禮曹言啓曰。因傳敎。備邊司草記內。來癸卯式年。監試初試。則以今九月念後退行。東堂及雜科。則以十月旬前退行之意。分付該曹事。允下矣。卽令日官。更爲推擇吉日。原粘中改付標以入之意。敢啓。傳曰。知道。
정조 6년
李亨元。以備邊司言啓曰。監試初試。差退一兩月設行事。有博採諸議。指一草記之命矣。依下敎問議于時原任大臣。備堂禮堂處。則諸議皆以爲。未及收穫之前。擧子之裹糧往來。果有艱窘之慮。差退設行。極爲便當。而監試若退行於十月。則東堂及雜科。未寒前恐無以排日了當。監試則以九月念後退行。東堂及雜科則以十月旬前。退行似好云。諸議旣無異同。依此擧行之意。分付該曹。何如。傳曰。允。以此意三懸鈴星火分付諸道。俾無後時之弊。到關日字。擧行形止。使之狀聞之意。分付。可也。
정조 6년
李文源。以義禁府言啓曰。囚供與査案相左。豈可勒勘。卽令該府。論理議處。以草記擧行事。命下矣。時囚罪人兪恒柱事。取考査啓。參以囚供。則査啓內。李重杭韓德欽目見之招。不啻丁寧。工人妓女擧名之供。沙工院直據實之言。亦皆相符。則恒柱宜無自明之端。而更招內重杭則以國觀之學徒受囑構陷。德欽則以獄中時囚。何以望見。至於各人等直陳之招。歸之於査官之撞縛脅捧。極口發明。査官之威脅取服。各人之搆捏納供。決無是理。而今此囚供。旣與査啓。節節相左。則勿論虛實。其在重獄體之道。有不可直爲勘斷。更令道臣。別定査官。親執明覈。指一狀聞後。稟處。何如。傳曰。允。此囚保放。
정조 6년
吏曹判書李性源疏曰。伏以。臣於日昨賓筵退後。忽伏承天官移授之命。繼以召牌儼臨。臣自聞命以來。惶駭震怖。歷數日而不知措躬之所也。臣之濫躋卿班。歲且再周。備位夏官。亦旣屢矣。荒謬顚妄。輒以罪去。空疎之實。鈍劣之狀。日月之明。所已畢燭。臣之所自期者。只在於殫誠簿書之末。竭力奔奏之役。以少效萬一之酬而已。至若天官重任。豈臣夢寐所嘗及哉。夫天官者。古所稱銓衡也。銓衡皆器也。銓以量物。衡以稱物。器苟不善。則物亦不得其平也。居六官之首。董百僚之職。流品之甄別。世道之陞降。皆天官責也。雖古之名碩。德望足以鎭服。鑑識足以辨晢。猶懼不敢。逡巡退讓之不暇。況如臣者。知識昏昧。聞見寡陋。平居杜門。罕與人接。且於銓部。未嘗一經佐貳。官方政格。人才物情。蓋褎如耳。以此伎倆。承此擔負。早晩顚沛。必有倍於西銓時矣。臣之賤軀雖不足恤。其如累聖簡而僨國事。何哉。噫。臣以無似之姿。受罔極之恩。邇來六七年間。淸要華膴。歷揚殆遍。澤浹肥髓。感結心腑。苟其所堪。雖蹈赴湯火。惟上所命。豈敢爲燥濕趨避之計哉。誠以官不當人。材不稱器。一有僨誤。所係非細。雖欲冒沒。其勢末由。且臣家世寒素。仰荷聖眷。俯藉先蔭。推遷至此。戒懼尙切。今又同堂兄弟之一時竝據於揆地銓地者。履滿之懼。過福之憂。闔門凜惕。如集于木。此尤臣私心之萬萬惶蹙。而不敢進身者也。伏惟殿下。天地於臣。父母於臣。拂拭之勤。生成之渥。前後所被。曠絶臣隣。今臣所懇。實出肝膈。毫無假飾。褫鞶之恩。當不待臣言之畢也。嚴召荐降。轉動無路。玆敢略控短章。冒瀆崇聽。伏乞聖明。特垂照鑑。亟賜鐫改。俾重器無曠。微分不勝幸甚。臣無任屛營祈懇之至。謹昧死以聞。答曰。省疏具悉。見任抑云晩矣。卿其勿辭行公。
정조 6년
都摠府副摠管李崇祜疏曰。伏以。臣曩被日月之遺照。猥膺岳牧之重寄。明不足以察巨細。威不能以嚴管束。六十州之廣。變怪無限。而一味裒如。十數朔之久。事端層生。而衆怨隨之。涓埃莫報。罪戾徒積。雖蒙至慈之天。每垂曲庇之澤。而早晩顚沛。理必無幸。果然請削之論。發於司直之地。遣辭旣峻。聲罪甚嚴。噫。臣之矇然溺職。不特此一事。微夫人言。臣亦自知。而特荷聖度涵容。不賜大何。解其素欲解之重擔。伸其必求伸之微諒。進退榮辱。無往非恩。歸伏私次。日夕訟祝。不意諫議之命。喉舌之除。連日迭降於名在白簡之日。恩出常格。事異恒規。待勘賤臣。何以得此。臣於是。惝怳踧踖。自不覺感極而涕。乃者鞶褫未幾。簪墜復收。以臣爲都摠府副摠管。拂拭之聖恩旣摯。逖違之微忱如結。而臺論旣重。彈墨未乾。則顧何敢以時日之稍移。職名之有改。厭然冒膺。以益其唐突之罪哉。且臣於京兆覆啓。尤有所萬萬惶恧者。臣之受任後。以山訟査啓者。凡十五度。而十四度。則該府行會。皆令査決後狀聞。故臣皆先決折後啓聞。而至於朴箕範擊爭。該府依判付。以詳査狀聞後。稟處之意行會。則與前日處決後狀聞之關。事面頓異。有不敢循例決折。故謹依關辭。査其訟理。附以迷見。以待該府之稟處。而臣只知論訟之各盡其情。折獄之歸重結辭。故先下而字以轉換之。因以禁葬。有據結之。則上款說話。都屬歷論。下款結語。自歸斷案。而今該府忽以爲。無意見無曲直。似此看解。非臣所敢知也。且凡山訟。異於他訟。情法互見。立落多端。法典中許令訟官參量者此也。今箕範雖無爵品。亦異鄕族。其欲引生進有蔭四面四十步禁葬之典者。旣非過濫。而䐉後尤異他麓。則有難以他條之非可禁。因以抑之。前後査官之言。可知其目擊之有異泛聽。故臣亦主當禁之論矣。該府若謂以此猶逾制。則人見各自不同。以是斥臣。不患無辭。但前後十四度査啓。無非巨室强族。而或掘或配。未敢低仰。則今於軍保之五作。乃以爲不欲取怨。漫辭推諉者。其果近於理乎。噫。兩般說話之目。用意推諉之習。雖在末宦小吏。尙且恥之。臣雖無似。備位按察。乃以此見疑於同朝。則復廁周行。殊無可顯。以此以彼。非可擬議於去就。玆陳危蹙之情。冀被僨誤之罪。伏乞聖明。亟降威罰。以爲不職者之戒焉。臣無任屛營祈懇之至。謹昧死以聞。答曰。省疏具悉。卿其勿辭行公。
정조 6년
壬寅七月十二日辰時。上御誠正閣。同副承旨入侍時。同副承旨李文源。假注書趙衍德。記注官金健修金鳳顯。以次進伏訖。上命書傳敎曰。潦雨三日不止。傷稼可悶。農形差待水退。使之陸續報來。仍卽星火登聞事。諸道監司處。分付。今番雨水。諸道所得多寡。亦各先從營下。形止狀聞之意。一體分付。旣軫士民之弊。試期纔命退定。來頭設場之時。凡係貽弊之事。比常年十分省略事。亦爲申明嚴飭。又命書榻敎曰。左副承旨入侍。賤臣承命出。與金宇鎭偕入進伏。上曰。政官承牌與否知來。賤臣承命出。回奏曰。姑無去來云矣。上曰。吏判所在處。不甚相遠。先爲催促入來事。分付。賤臣承命出傳。上曰。同副之一味辭巽。誠涉太過矣。今旣出仕。此後勿復引義。連爲供職。可也。文源曰。前席請免。非大臣不敢爲。而臣有區區血懇。不得不仰陳矣。臣之向來所遭。罔非自速之辜。而特蒙不世之恩。拔諸坑坎。置之袵席。已不勝萬萬惶感。而自顧情私。實無可達矣。若使臣只怵分義。不顧廉隅。遽然行公。則非但臣身之必致汚衊。言念朝體。亦將壞損。是豈不大可悚悶乎。臣之一分微忱。抑有妄商者。若推曲保之恩。俾蒙生成之澤。則朝廷可以尊。廉防可以勵。惟願退伏田野。杜門訟愆。臣是區區之望矣。上曰。所陳過矣。命退。承史以次退出。
정조 6년
壬寅七月十二日午時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。一雨成霖。達宵不止。必有傷稼之患矣。鼎修曰。似有川溢之慮矣。以時囚罪人兪恒柱口招。命書傳敎曰。囚供與査案相左。豈可勒勘。卽令該府。論理議處。以草記擧行。上曰。此事亦係不輕。本府堂上。一齊來會。卽速擧行事。分付。賤臣承命出傳。命退。承史以次退出。
정조 6년
行都承旨嚴璹藥院直。左承旨李在學坐直。右承旨李亨元坐。左副承旨金宇鎭坐直。右副承旨徐鼎修內閣進。同副承旨李文源坐。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
李亨元啓曰。刑曹判書趙㻐連日違召。今日又不出肅。事甚未安。卽爲牌招察任。何如。傳曰。允。
정조 6년
李彙改差。代以安邁權爲假注書。
정조 6년
傳于金宇鎭曰。坐直承旨與監印堂上入侍。
정조 6년
以臺諫有闕政事取稟。傳于李在學曰。明日爲之。
정조 6년
李在學。以吏曹言啓曰。宗簿寺正李穦除拜後。過限未肅拜。今姑改差。何如。傳曰。允。
정조 6년
金宇鎭。以漢城府言啓曰。卽接北部都事李聖濂所報。則昨日雨水。鎭長坊契獨女金召史草家五間。獨女嚴召史草家五間頹壓。而人物段幸無致傷之意。敢啓。傳曰。知道。
정조 6년
又以兵曹言啓曰。卽接東所衛將牒報。則弓房東邊內墻連接墻垣一間許頹圮云。令紫門監依例堅實圍排。銅龍門入直禁衛軍。量宜除出。限修築間。嚴加守直之意。分付。何如。傳曰。允。軍兵守直事已下敎矣。
정조 6년
又以禁衛營言啓曰。弓房東邊內墻連接宮墻一間許頹圮處。以銅龍門入直軍中。量宜除出把守事。自兵曹草記矣。銅龍門入直軍五名除出。令貳極門敎鍊官兼領。嚴加守直。晝察夜巡之意。敢啓。傳曰。知道。墻頹處。蹤貳極把守及銅龍直所。不越十餘步。何必別定軍卒。仍以多處元軍。時時察巡。可也。
정조 6년
又以禁衛營言啓曰。依傳敎。弓房東邊內墻連接宮墻頹圮處。別定軍卒。還入直所。仍以貳極銅龍兩門元軍。時時巡察之意。敢啓。傳曰。知道。
정조 6년
又以禁衛營言啓曰。本營把摠吳毅常。身病猝重。勢難察任。改差。何如。傳曰。允。
정조 6년
大司憲金履素。大司諫李敬玉。司諫尹長烈。掌令魚錫齡。持平柳協基。校理金履正。副修撰李顯模啓曰。噫嘻。痛矣。逆澤之本末。至險凶也。毛髮皆罪惡也。跡其通籍以後。行己持身。情狀則鬼蜮。蹤跡則鷹犬。種種凶譎之狀。指不勝屈。而至於昔年一書。至凶至憯。承逆禧之風旨。爲賊彦之前茅。此已覆載間所不容之凶賊。而天網太疎。邦刑久逭。公議擯斥。輿人憤嫉。今幾年矣。近因隄防之不嚴。遂以廢棄而復起。隆恩不思其報效。濫職反長其凶猾。陽托應旨。投進凶疏。滿紙叫嚷。極其陰慘。其心所在。路人所知。敢以獲戾神明四字。擬之於不敢言之地。已露其無臣節之心。而繼又以天討天誅之刑。謂之以芟艾斬伐。凶醜凶孽之徒。謂之以湖海儒獄。若其私書。又以如此變年。生亦何爲爲言。噫嘻。痛矣。丙丁以後諸賊。是何等劇逆大憝。而渠乃稱之以喬木。稱之以儒獄。潛售顧惜之意。至發無生之歎耶。至若架虛鑿空。指無謂有。專出於誣聖躬惑衆聽之計。而受最中執手之托。濟義翊怨國之惡。聯枕綢繆。同心糾結。始售嘗試之陰謀。又募殿後之凶徒。行貨嗾囑。粧出凶白有源之招出。而表裏和應之狀。後先排布之跡。彰路無餘。又以文書之所見捉者言之。三疏退却。謂筵席之密敎。而至曰。默想光景。還發一笑。其所謂立朝錄中。三字六字等說。尤極窮凶絶悖。其外許多書札中。橫說豎說。無非犯上不道之言。而乃於推鞫之時。不少人迫脅桁楊之說。直與能賊不道之語。一串貫來。又於帳殿親問之時。稱我不稱臣。十次二十次三十次遲晩等說之咆哮悖勃。誠窮天地亘古今所未有所未聞之劇惡凶賊也。陪扈諸臣。環衛軍卒。莫不扼腕裂眦。奮臂墜膽。至有憤極而泣者。而旣不得卽地剮裂。還下府獄。貸頭假息。拖至于今。連日不絶口之詬罵。又及於聖躬及坤殿。而其所不忍聞不忍說者。百倍於帳殿鞫問之時。至有守獄之卒。驚惶奔告。金吾之堂。憤惋請對。凶逆之亂言不道。從古何限。而若其至凶獰絶悖惡。愈往愈慘者。豈有如此賊者乎。凶如此賊。逆如此賊。亂言悖說。亦如此賊。而忍與之伈伈泄泄。共戴一天乎。此而置之一日。則一日之倫常乖矣。置之二日。則二日之法紀墜矣。日前三司之請。幸蒙允兪之音。及其擧條之啓下。有依前下敎擧行之命。臣等相顧愕然。不知所出。日昨下敎於大臣者。筵席語祕。雖不得其詳。苟有一半分可已之道。臣等雖甚愚迷。何敢爲復事煩瀆之計。而大逆結案後。許久假息。已切擧國之憤惋。而又若一味延拖。任其肆凶。則臣等腐心痛骨。有不可勝言。王法之屈而不伸。至於若此。則其將國不國。而人不人矣。尤豈不大可懼哉。請大逆不道結案罪人澤徵。亟寢依前下敎擧行之命。仍依合辭依啓之初批。使之卽速擧行。快施肢解之典。答曰。不允。
정조 6년
又所啓。噫嘻。痛矣。有白之疏。言言罔測。節節窮慘。詬天罵日之惡。至於十一字六字凶言而極矣。臣等兩日府獄。目見凶貌。耳聞凶言。恨不能卽地磔臠。食肉寢皮。又於帳殿親問之際。悖慢之語。凶獰之狀。尤有甚於府訊之時。噫嘻。亂臣賊子。從古何限。直說出不道叵測之言。筆之於書。登之於奏。設計則誑惑一世。下語則誣及三殿。此實窮天地亘萬古載籍以來。所未有所未聞之極惡大憝也。今欲逐段而聲討。則心膽墜裂。有不忍泚筆。而尤可痛者。一種陰邪不逞之類。讎視國家。糾結黨徒。國榮德相。一倡於前。而湖孽海凶。響應於後。脈絡相貫於澤徵。情跡畢露於有白矣。有白不過鄕曲愚蠢之物耳。濫通臺選。不知踰分。遂懷怨懟之心。敢生覬覦之計。受嗾於最翊。捧賂於澤徵。萌心發口而敢於推鞫按問之際。至發百世公議之說。噫嘻。自德相四字凶言以後。亂言悖說之訛誤人心者。政在於此。與湖獄凶孽之供。沕然相合。情節陰慘。有浮稱兵之賊。排布交密。無異挾匕之凶。肢解之戮。籍孥之收。猶不足以懼亂賊之心。洩神人之憤。而畢竟勘案。只止誅身。以大逆而用次律。古今天下。寧有此理。且此賊之梟心獍腸。與逆澤一串貫來。帳殿凶頑之狀。一如逆澤之詬罵。而未及肆市。今忽輕斃。王綱墜矣。輿憤激矣。孥典之不得追施。雖有定式。而非但劇逆大憝之用法。不拘常格。古有逆莽賊敦顯戮跪斬之例。而況此賊未斃之前。已請大逆之律。則今此收孥之請。與追施之法。大有異焉。請遲晩後物故罪人有白。亟施孥籍之典。答曰。不允。
정조 6년
大司憲金履素。大司諫李敬玉。司諫尹長烈。掌令魚錫齡。持平柳協基啓曰。罪人有喆。卽有白之親兄也。有白投呈凶疏之計。非一朝一夕之故。則其情節之綢繆。謀議之爛熳。渠必無不知之理。諸囚酌放之後。盤問究覈。惟待有喆之就捕。而拿來之囚單纔上。發配之傳旨遽下。繼以有解枷囚之命。臣等相顧愕然。歷日憂歎。鞫囚之必枷必杻。自是懲亂賊重獄體之意。則豈可以暑月慮囚之常例。用之於凶逆同己之有喆乎。只緣臺啓。雖未發配。而其解枷偃息。無異凡囚。聽聞之驚惑。後弊之關係。尤豈細故也哉。請還寢罪人有喆發配解枷之命。亟令王府。設鞫嚴問。夬正典刑。答曰。不允。
정조 6년
大司憲金履素。掌令魚錫齡啓曰。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手慇懃。極口奬詡。至曰。爾爲名疏。故不勝欽歎。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彛之天者。孰不欲食肉寢皮。而觀周亦人耳。獨何心腸。稱之以名疏。奬之以欽歎。至以素昧之人。有此委訪之擧耶。近來人心陷溺。倫綱斁晦。一種不逞之輩。倡其凶說。而如此怪鬼之徒。從而響應。名以儒生。而如光泰天欽者。甘心護逆。名以朝官。而如觀周者。恣意助兇。世道之寒心。容有極哉。且其窮凶情節。旣發於囚供。則其在獄體。亦不可不嚴加究覆。夬正典刑。請黑山島定配罪人任觀周亟令王府。拿鞫嚴問。期於得情。答曰。不允。
정조 6년
司諫尹長烈啓曰。新除授獻納徐秉德。時在洪忠道大興地。正言鄭在信。時在忠州地。請竝斯速乘馹上來事。下諭。答曰。依啓。
정조 6년
壬寅七月十三日申時。上御誠正閣。坐直承旨與監印堂上入侍時。一直提學沈念祖。左副承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上曰。一堂上入來乎。念祖曰。臣姑未知矣。上曰。不爲仕進於本館。則勿爲入侍事。分付。鳳顯承命出傳。上曰。直提學旣非入直。而緣何入來耶。念祖曰。奎章閣或慮有雨漏處。故奉審次入來矣。上曰。一雨支離。誠可悶矣。念祖曰。果然矣。上曰。刻役今已告訖耶。念祖曰。刻役已畢。而印役始設矣。上曰。一件所入紙。當爲幾卷乎。念祖曰。當入四十餘卷矣。上曰。所入卷數。自內閣詳錄以入。可也。上曰。一堂上明日入來事。分付。命念祖先退。上曰。雨勢終不開霽。是可悶矣。立秋後則例設祈晴祭。姑觀數日。欲爲設行矣。宇鎭曰。雖待數日。亦無妨矣。命書傳敎曰。潦雨尙無霽意。痒稼可慮。入夏以來。暵澇爲沴。水田之穀。勿論早移晩付。無望食實。惟以黍粟等田種之稍優於彼。爲目下資活之計。而非意雨水。又如是其過多。言念秋事。只覺罔措。祈晴之節。在所不容緩。不但時序稍早。四日之雨。或霔或霏。猶與通晝夜一直滂沱有間。以是姑觀一兩日。擬擧牲幣。而昨今田畓各穀被水處。爲災淺深之何居。不待水退。先以所見論報事。知委列邑。到卽陸續馳啓之意。分付。京畿監司處。錦營之距京。不踰三日程。而營下形止。迄無登聞。亦可謂之稽忽。一體申飭事。竝令廟堂知悉。上曰。同副承旨出去乎。宇鎭曰。朝者以病狀出去矣。上曰。觀其爲人。誠不草草矣。宇鎭曰。然矣。命退。承史以次退出。
정조 6년
壬寅七月十三日酉時。上御誠正閣。坐直承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。此雨快霽。則爲民事誠多幸矣。宇鎭曰。今則頗有開霽之望矣。命書傳敎曰。處分不過責備。爲日亦已稍久。前判書鄭好仁給牒敍用。上曰。鄭好仁今在何處乎。知入。健修承命出。回奏曰。方在新門外云矣。上曰。吏批窠闕錄持來。賤臣承命出持入。宇鎭讀奏訖。上曰。臺諫有闕。政事取稟。以明日爲之書出事。分付。賤臣承命出傳。上曰。洪忠道褒貶。何當上來耶。宇鎭曰。新道伯辭朝。在於五月晦間。今念後似當上來矣。命退。承史以次退出。
정조 6년
行都承旨嚴璹藥院進。左承旨李在學坐。右承旨李亨元坐直。左副承旨金宇鎭坐。右副承旨徐鼎修內閣進。同副承旨林錫喆坐直。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
李在學啓曰。同副承旨李文源今日不爲仕進。卽爲牌招。何如。傳曰。允。
정조 6년
傳于李在學曰。左承旨馳詣宗廟景慕宮。奉審摘奸以來。
정조 6년
傳于金宇鎭曰。左副承旨與監印堂上入侍。
정조 6년
傳于李在學曰。侍從堂上堂下。違牌坐罷人員竝敍用。
정조 6년
有政。吏批。判書李性源進。參判鄭一祥病。參議徐有防進。左副承旨金宇鎭進。以黃仁炫爲持平。金載人爲校理。洪文泳爲副校理。尹尙東爲修撰。金翊休爲副修撰。鄭好仁爲知春秋。柳詢爲刑曹佐郞。兪彦繡爲中部都事。李性吾爲宗簿正。李宗燮爲東學敎授。李顯模爲南學敎授。鄭淵淳爲西學敎授。尹光碩爲章陵參奉。接慰官單曺遠振。耆老所守直官單金潭。
정조 6년
兵批。判書金熤病。參判徐有寧病。參議趙時偉病。參知柳誼入直進。右承旨李亨元進。副司直鄭好仁。
정조 6년
李在學。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招。校理金履正由限已過。一體牌招。以爲推移入直之地。何如。傳曰。允。
정조 6년
以校理金履正牌不進罷職傳旨。傳于林錫喆曰。只推。更爲牌招。
정조 6년
以校理金履正再牌不進罷職傳旨。又傳于曰。只推。
정조 6년
李亨元。以兵曹言啓曰。去夏等能麽兒考講時。內贍寺主簿李錫宇三次不通。武臣兼宣傳官申在德。守門將河明世二次不通。訓鍊院判官朴載熙。司饔院主簿李東憲。軍器寺主簿方處坤。典設司別提洪狹。武臣兼宣傳官朴瀅李昌會李陽信柳瑞文崔宗源全震郁宋履成。守門將金重栗孫仁博等。一次不通。依定式竝從重推考。何如。傳曰。允。
정조 6년
又以訓鍊都監言啓曰。依下敎本局字內。集春門北邊宮墻頹圮處。把守軍十五名內。十名仍把。五名解送。廣智營東邊宮墻頹圮處。把守軍五名內。二名仍把。三名解送之意。敢啓。傳曰。知道。
정조 6년
又以司僕寺官員。以一二提調意啓曰。濟州山馬監牧官金秀璜。辛丑壬寅兩年條。封進馬二匹。今纔上來。禾毛色別單書入。依例內廐立養之意。敢啓。傳曰。知道。
정조 6년
又以司僕寺官員。以一二提調意啓曰。濟州出來後運。各樣進上馬八十八匹內。一匹船中故失。實納馬八十七匹。禾毛色別單書入之意。敢啓。傳曰。知道。
정조 6년
林錫喆。以左右捕盜廳言啓曰。因傳敎罪人李昌麟絶島爲奴。朴正漢張世大散配次。移送刑曹之意。敢啓。傳曰。知道。
정조 6년
又以刑曹言啓曰。因左右捕盜廳啓辭。李昌麟絶島爲奴。朴正漢張世大散配次。移送刑曹事。命下矣。依傳敎。罪人李昌麟全羅道羅州牧黑山島爲奴定配。罪人朴正漢咸鏡道穩城府。罪人張世大慶尙道彦陽縣竝散配。卽爲押送之意。敢啓。傳曰。允。
정조 6년
刑曹啓目。羅望金等原情云云。逆孽編配之類。暗地潛通之弊。將無以禁戢。亦爲邊遠定配。而待用刑時。度彬望金。令各該配所官。嚴刑懲礪爲白乎旀。李顯模逆澤疏語。何等兇慘。而登諸筆札。遠地相報。究厥所爲。萬萬駭憤是白乎矣。顯模係是朝官。令該府拿問嚴處。何如。啓。依允爲旀。其妻其姪之因便通信。揆以人情。不是異事。此在守土之官。禁雜之如何。在渠輩似無深罪之端兺除良。且與劇逆。應坐有間。年又癡騃。度彬身乙良。後勿如是之意。嚴飭放送爲旀。羅望金段。蠢蠢常漢。無足爲罪。亦不可全然宥釋。待用刑刑配次。姑爲保放爲良如敎。
정조 6년
吏曹判書李性源疏曰。伏以。臣之所帶司譯提調。與都提調臣金尙喆。有親査應避之嫌。揆以公格。在下當遞。伏乞聖明。亟命照例遞改焉。答曰。省疏具悉。疏辭下該曹稟處。
정조 6년
壬寅七月十四日辰時。上御誠正閣。右承旨左副承旨。與監印堂上入侍時。漢城判尹鄭昌聖。右承旨李亨元。左副承旨金宇鎭。假注書趙衍德。記注官金鳳顯。別兼春秋金載瓉。以次進伏訖。上謂亨元曰。宮墻頹圮處。見甚夥然。出番軍多數把守。是甚可悶。泰秋門虹藏門兩處把守。善爲看審。其守直軍之晝察夜直。許多勞苦之狀。一一巡問以來。亨元承命先退。上曰。卿有何稟定事乎。昌聖曰。節目間有所仰達者矣。上曰。凡例等節。實難歸一。何以則爲好耶。昌聖曰。世祖朝寶鑑。依原本印出則似好。而右相之議。差有異見矣。上曰。今番寶鑑。與宣廟肅廟寶鑑。別無異制。箋文序文及凡例。當爲盡錄。而抑有古今相錯之慮。凡例則依詩傳彙編例。別成一卷。好矣。昌聖曰。聖敎果好矣。上曰。此是我朝史乘。其在謹嚴之道。惟當益加詳審。與奉朝賀相議爲之。好矣。昌聖曰。本廳校正堂郞。盡爲入錄乎。上曰。可矣。昌聖曰。目錄中當列書姓名。而今古人有難序別矣。上曰。果有此慮。以某朝某臣分等載錄。又以某朝命某臣開局事。詳細列錄。以備列聖朝事蹟。可也。昌聖曰。聖敎誠宜矣。上曰。何間當訖役乎。昌聖曰。進上件。念後當印出。而告完則似在八月初矣。上曰。其外凡例。與領府事奉朝賀往復相議。更加昭詳。可也。命退。諸臣以次退出。
정조 6년
壬寅七月十四日巳時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。政官今方開政乎。知入。賤臣承命出。回奏曰。傳旨尙未批下。故不得開政云矣。上曰。不待傳旨下者。卽爲開政事。分付。賤臣承命出傳。命讀公事訖。命退。承史以次退出。
정조 6년
壬寅七月十四日酉時。上御誠正閣。同副承旨與藥房提調入侍時。提調鄭民始。同副承旨林錫喆。假注書趙衍德。記注官曺喜有金鳳顯。以次進伏訖。民始曰。日間膈滯之候。若何。上曰。少有差減。而眉間腫核。似有成膿之慮矣。民始曰。預用自潰之劑。好矣。上曰。近日雨水頻仍。民事關念。故亦不善水剌之節矣。民始曰。七月之霖。前亦有之。不必過慮矣。上曰。此雨不霽。則所餘田穀。亦有失稔之慮矣。民始曰。較其前日之雨。猶有未濫之幸矣。上曰。昨見畿伯狀啓。坡州則洪水遍野。百穀沈沒云。是甚可悶矣。民始曰。今年旱潦。亦有尤甚處。故果有穴農之歎。而漢水以南。全致凶歉云矣。命退。諸臣以次退出。
정조 6년
行都承旨嚴璹藥院直。左承旨李在學坐直。右承旨李亨元坐。左副承旨金宇鎭坐。右副承旨徐鼎修坐。同副承旨林錫喆坐直。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
李在學啓曰。今日乃是處暑。視事當爲取稟。而新涼未生。老炎猶甚。姑觀日候。更稟之意。敢啓。傳曰。知道。
정조 6년
備忘記。東萊府使李養鼎。恃寨僉使康光堯。魚面萬戶閔光德下直。各長弓一張。長箭一浮。片箭一浮。筒兒一箇。賜給。
정조 6년
李在學啓曰。藥房都提調鄭弘淳。提調鄭民始。副提調嚴璹。有稟達事。來詣請對矣。傳曰。更議繼進之藥。差待暑退。入侍。宜矣。
정조 6년
傳于李在學曰。副提調持湯劑入侍。
정조 6년
兵曹口傳政事。副司果李宗燮。
정조 6년
傳于李在學曰。右承旨不爲仕進許遞。前望單子入之。
정조 6년
以校理金履正牌不進罷職傳旨。傳于李在學曰。只推。
정조 6년
李在學。以弘文館言啓曰。校理金履正旣有只推之命。更卽牌招察任。何如。傳曰。允。
정조 6년
林錫喆。以備邊司言啓曰。咸鏡道未發賣還上。送空名帖三十一張。有司堂上。看檢洗草之意。敢啓。傳曰。知道。
정조 6년
又以備邊司言啓曰。卽見北兵使李鼎炳狀啓。則以爲。本營屬軍兵合操及富寧以南各衛防營獨守軍兵巡操。依定式擧行。馬兵都試。已有判下節目。付諸行營。屬親騎衛都試末端試取事。請令廟堂。稟旨分付。本營屬親騎衛當年條都試。依前例八月內設行爲辭矣。南兵營習操。依例擧行之意。纔已筵稟蒙允。詰戎之重。南北無間。當此穡事有望之時。邊上操鍊。不可每令停止。合操巡操及都試。竝依定式設行。馬兵都試。亦依節目。都試末端試取事。分付。何如。傳曰。允。
정조 6년
又以左右捕盜廳言啓曰。大逆不道罪人有白孽弟有福。捉得於江原道金城地。移送刑曹之意。敢啓。傳曰。知道。
정조 6년
領議政徐命善。左議政洪樂性。右議政李福源等箚曰。伏以。臣等退自賓筵。將出禁扃之際。得見小報。有湯劑煎入之命。卽邀副提調。奉探聖候諸節。雖伏聞一時愆和。不知大段。而區區下情。曷勝驚慮。當此潦暑轉酷。節氣交換之時。少失將攝。易致添損。而廟宮展謁。只隔一日。冒炎動駕。竟晷行禮。實非大聖人愼疾之道。臣等憂迫之極。切欲求對請退。而靜攝中仰煩酬應。亦涉惶悚。玆敢聯陳短箚。留待兪音。伏乞亟命差退展謁之期。待聖候快安。日氣稍涼。更爲涓吉。臣等不勝顒祝之至。取進止。答曰。省箚具悉卿等之懇。更退日字。悚悶雖甚。强病行禮。反涉欠精。秋展謁。以念後涓日似好。卿等勿以爲慮也。仍傳曰。此批答遣史官。傳諭于諸大臣。
정조 6년
知中樞府事兪彦鎬疏曰。伏以。臣之區區情私。轉益懇迫。從前所自效於時節起居之列者。亦無其路。前後闕禮。罪積如山。至於親臨試士之時。又未趨承召命。自犯置對之科。乃蒙我聖上特加矜察。曲賜區別。戴恩於俟勘之餘。專意於護病之節。臣雖糜粉。奚足以仰酬萬一也。蓋臣老母之病。何時不懍懍。而春夏以來。非毒痁則重感。或歇或劇。淹延半歲。積脫之元氣益陷。乘虛之別症迭出。藥餌扶將。萬無頃刻離側之勢。文垣經筵。除命洊辱。而莫伸叩謝之忱。逆變層生。擧朝崩迫。而未效同聲之討。有臣如此。生不如死。伏乞亟降威罰。以爲人臣任情蔑分者之戒焉。仍伏念。亂逆。從古何限。而豈有若澤白之無君無父窮凶絶悖者哉。臣雖屛處鄕僻。未能如參鞫諸臣之目見凶貌。耳聞凶言。而只以朝紙所出觀之。猶不覺其骨顫膽掉。直欲手磔口臠。而不可得也。雖然惟彼鷹犬嚆矢之類。亦何足道哉。勸成之最中。證左旣具。釀出之義翊。情跡難掩。噫嘻。痛矣。渠輩之地處何如。受恩何如。而藏頭匿形。頤指氣使。敢爲此叵測不道之事。人心之陷溺。世道之詿誤。一何至此也。臣之所崩心沬血者。尤有倍於受嗾之兩賊也。噫。明義錄原續之編纂也。臣實與聞其始終矣。秋殺春生。一擧竝行。欲使懲懼感化。期與偕底大道者。聖德藹然。可孚豚魚。而一種失志不逞之徒。常懷抵隙之凶謀。輒售興訛之舊套。換面接跡。若相傳法。做出虛罔。勒成欛柄。以爲脅制君父。誑惑一世之根柢旣深。排布亦廣。前頭禍變。將不知至於何境。思之及此。寧不懍然。獄未究竟。遽命酌處。王章太寬。輿憤愈激。臣謂竄放諸賊。亟允臺啓。一一嚴覈窮詰。明正典刑。鋤其窩窟。正人彛於旣斁。杜禍亂於方來。實國家之福也。答曰。省疏具悉。予知卿衷懇。豈有間於在朝在鄕也。疏中盛陳逆孽源流。卿言固是矣。酌決不無斟量。所請不允。卿其勿辭。俟母病少間。上來行公。
정조 6년
副修撰李顯模疏曰。伏以。臣與拿囚罪人李顯模爲寸外遠族。而名字偶然相同矣。及臣出身之後。渠宜改之。而至今不改。乃於今番。出於秋曹之招。至於金吾之拿囚。臣之驚愕憤惋。有倍他人。名字之相同。有不可一刻竝稱。臣名顯模。改以喆模。敢陳短章。仰瀆崇嚴。伏乞亟命有司。照例許改之地。千萬幸甚。答曰。省疏具悉。何早不改。幾誤罹矣。所請依施。
정조 6년
履素敬玉長烈錫齡協基仁炫文泳翊休啓曰。洪樂純本以奰慝之性。濟以凶譎之行。貪饕之心。只圖蔑公義。而循私慾。濫猾之習。不知敬君父。而畏國法。跡其平日。擢髮難贖。而至若乙未冬。是何等時。此正人臣。明目張胆效死報國之時。而反懷其然豈其然之心。其心所在。路人所知。而聖度包容。復加擢庸。則不思一分報效之圖。反生專擅威權之計。廣集爪牙。密布鷹犬。頤指意使。逐去首席。揚揚獨相。志氣橫濫。以無嚴無忌之心。生不奪不厭之慾。藉凶姪國榮之威勢。仗悖弟樂彬之凶頑。廣儲嗣一事。實爲宗社大計。而合力沮遏。同惡相濟。暗地排布。密勿經營。嗾出德賊。倡爲四字凶言者。不但國榮之罪。上通於天。而樂純之凶。眞所謂一而二。二而一者也。自是之後。義理斁塞。人心陷溺。湖凶海蘗。最翊澤白等諸賊。接踵而起。而究其根本。則德億純彬也。榮賊之未施王章。臥斃牗下。已極神人之憤。而此賊負犯。與國榮無異。則豈可罰止削黜。偃息郊坰。使之誑惑詿誤。爲諸賊淵藪。而重貽國家無窮之患乎。天討不可以久稽。輿情不可以不洩。請削黜罪人洪樂純。亟令王府。設鞫嚴問。快正典刑。上曰。不允。又啓曰。噫嘻。痛矣。亂賊何限。而豈有如德相之窮凶絶悖者哉。假托儒名。附麗權凶。進退實關於國榮。語默皆聽於國榮。乃於宗社之大計。陰助沮遏之凶圖。敢以四字凶言。受之國榮。肆然謄呈。略無顧忌。是可忍也。孰不可忍也。其凶心逆腸。實莽操懿溫之所未嘗有也。耉輝仁弘之所不敢爲也。又於國榮告退之日。直以陰幸其去等說。登諸章奏。侵詆朝廷。以此觀之。則國榮之血黨死友。卽是德相。而德相之凶言悖說。實國榮之護法傳神也。及其榮賊罪著。渠惡彌彰。則敢生漫漶句語之計。以爲眩惑人心之資。煥億之註釋一出。而湖海不逞之徒。和而應之。或發通文伸辨之議。或有甘心一死之供。而馴致今日澤白而極矣。澤疏以湖凶爲儒獄。白疏之與囚供沕合。其他許多凶言。脈絡相貫。腸肚共連。而論其元惡。德相是已。當此人心陷溺。世道乖亂之日。凶如德相。逆如德相者。不爲之鋤根拔本。則將何以懲亂賊。而洩輿憤乎。請三水府安置罪人德相。亟令王府。具格拿來。設鞫嚴問。夬正典刑。上曰。不允。
정조 6년
履素敬玉長烈錫齡協基仁炫啓曰。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。故國榮沮遏宗社大計。而煥億承其風旨。奔走效力。德相肆爲四字凶言。而煥億爲之慫慂。極意勸成。論其負犯。實有浮於其叔。而及其叔罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以今日澤白之窮凶極逆。而腸肚相連於湖凶。脈絡共貫於海蘗。根柢窩窟。則一則煥億之註釋也。二則煥億之眩惑也。當初島配之命。失之太寬。而及今誅凶之典。不容少緩。國家刑政。若不施於如許妖凶悖逆之賊。則其何以靖世道而淑人心乎。請島配罪人煥億。亟令王府。設鞫得情。明正典刑。上曰。不允。
정조 6년
敬玉長烈啓曰。洪樂彬。本以妖慝之物。加以凶悖之性。目不識丁。而濫竊科第。慾甚充壑。而猥叨藩寄。以賊榮爲姪。而藉其餘焰。以凶純爲兄。而濟以同惡。其貪饕不法。兜攬威權之罪。在渠猶屬薄物細故。而至於沮遏大策。則渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟此樂彬。當初薄竄。不過懲貪之政。王章久鬱。輿憤益激。而況今澤白兩逆情節盡露之後。拔根治本之道。尤不容少緩。請甲山府竄配罪人洪樂彬。亟令王府。設鞫嚴問。施以當律。上曰。不允。
정조 6년
履素敬玉長烈錫齡協基仁炫文泳翊休所懷。臣等以逆澤之尙留地上。賊白之不施孥典。不勝憤惋。聯箚聯疏之不已。至發三司之啓矣。聖批靳許。以至今日。臣等相率登筵。方擬沬血力請。而卽又伏聞筵中下敎。讎賊之獄中凶言。比前日所聞。不啻十倍。古今天下。有國有臣。安有如許至凶獰至頑惡之逆。而一任假息。益肆其凶毒耶。此莫非臣等忝在法官。忍與此賊。共戴一天。俱生一日。不忠不誠之罪。無所自逃。大凡不待時行刑之罪人。律文。雖有拘忌之日。至於此賊。則一日留置。墜一日之倫紀。二日留置。蔑二日之法綱。擧國小大。不勝其憤。遑遑靡措。其何可徒循常例。不施顯戮。使討食於獄中。肆凶於枷下。而至於白賊大逆不道之情節。一一彰露。渠旣無辭遲晩。則此與追施之法。大有異焉。且能榮兩賊之尙不得收孥者。已切神人之憤。而兩司傳啓。方期必爭乃已者。則今於此賊之孥典。何可以逆能之未及追施。反爲持難之端乎。臣等謂澤賊之顯戮。白逆之孥籍。決不可少緩也。臣等又於日前。伏奉聯疏批旨。敎以誑惑。甚於詬罵。臣等莊誦再三。不勝欽歎。噫。亂臣賊子之劇惡大罪。孰有過於詬罵。而若究今日諸賊詬罵之本。則誑惑是已。國榮。以沮遏之陰計。誑惑於始。德相。以四字之凶言。從以誑惑。湖西囚供。變幻粧撰。誑惑轉甚。至於賊澤架虛鑿空之疏。白賊直肆不道之言。莫非本之誑惑。發爲詬罵者。此臣所以義不與諸賊俱生。不得請則不敢止者也。伏願更加三思。亟賜處分焉。上曰。已諭矣。
정조 6년
履素等曰。臣等俄陳所懷。未蒙允許。憂憤之極。更此仰達矣。殿下以治瘇者之當扶元氣。縷縷下敎。入侍諸臣。畢陳所見。如臣愚淺。無容可達。而第念瘇根不拔。則元氣益弱。治逆之道。與此無異。今日合啓中諸賊。無非瘇病之肆毒者。伏願亟降兪音。以爲扶元氣之道焉。上曰。俄已盡諭矣。長烈進前。問刑曹罪人姓名於在學。上曰。臺臣不知罪人姓名。而徑先進前。推考。可也。命書榻敎曰。司諫尹長烈。推考。長烈啓曰。臣本昏愚巽軟。本不合於淸朝耳目之任。而義重沐浴。黽勉出肅。適値賓對。隨衆登筵矣。伏聞秋判所奏。不勝駭憤。欲爲論列之際。秪緣生疎。自速做錯。致煩問備之命。臣滿心惶恧。無地自容。以此情踪。豈可一刻仍冒於臺次乎。請命遞斥臣職。上曰。勿辭。在學曰。司諫尹長烈再啓煩瀆。退待物論矣。上曰。知道。仁炫啓曰。臣於見職。豈有一分堪承之望。而懲討義重。章皇出肅。粗伸沐浴之義。而第臣向叨諫職。隨諸臣後。論啓白賊之際。未及致察。書其職不去其姓。至有臺臣譴罷之請。臣至今追思。惶愧交中。其後諫臣。亦以此爲嫌。則臣豈可以聖批之原恕。獨自晏然仍冒於臺次乎。請命遞斥臣職。上曰。勿辭。亦勿退待。仁炫未及承批。徑先起立。在學曰。持平黃仁炫奏達之時有所做錯。進退之際。亦有失措。推考。何如。上曰。勿推。可也。仁炫啓曰。臣初入臺地。筵體生疎。避嫌之際。不待聖批。未免徑起。至被承宣問備之請。臣心愧恧。當如何哉。以此情踪。決不可冒據於臺次也明矣。請命遞斥臣職。上曰。勿辭。亦勿退待。福源曰。聞判尹之言。校正堂上。欲得見呂東萊大事記。而此是稀有之冊。內閣有一件。而未敢得見云矣。上曰。旣是原任。取見何妨也。通于入直而持去。好矣。予有下敎於判尹。卿果聞之乎。福源曰。昨果聞之。而大體作文難矣。上曰。舊寶鑑凡例與新寶鑑凡例混錄。則不無錯雜之慮。予意則別成一編冊子。依總序例。作撤始末及纂輯諸臣。竝入於編次之中。則似可瞭然矣。福源曰。然矣。上曰。校正堂上。晩後使之入來。可也。上問性源曰。備局謄錄冊子。何間當盡抄。而爲幾卷耶。性源曰。姑未盡抄。而似爲十餘卷矣。命次對諸臣先退。命書榻敎曰。東萊府使入侍。邁權承命出。與東萊府使李養鼎偕入進伏。上曰。昨年往海島。今年又往海邊。可謂王事靡盬矣。副擬點下。予意有在。好往善爲而來。可也。養鼎曰。夷險燥濕。何敢自擇乎。邊門任重。惟當殫竭。而或恐僨事。此爲惶悚矣。上曰。到任當在何間耶。養鼎曰。今月內似當到任矣。命退。諸臣以次退出。
정조 6년
壬寅七月十五日午時。上御誠正閣。藥房副提調持湯劑入侍時。行都承旨嚴璹。假注書趙衍德。記注官曺喜有金鳳顯。醫官吳道炯。以次進伏訖。上曰。左副承旨入侍。賤臣承命出。與金宇鎭偕入進伏。上曰。自日昨有泄候。而今則轉有痢漸。是可悶矣。璹曰。此時正値換節。故閭巷間亦有泄痢之患矣。上曰。腹部輪囷。頗有刺痛之症。果緣痢漸而然乎。道炯曰。然矣。上曰。今此湯劑。一日三貼得無太過乎。道炯曰。聖敎誠然。稍待午後。更觀動靜。以爲煎進。宜矣。命進湯劑。道炯跪進。上進御訖。命書榻敎曰。進御加味正氣散。自今日煎入。命退。承史以次退出。
정조 6년
壬寅七月十五日申時。上御誠正閣。藥房三提調入侍。大臣同爲入侍時。領議政徐命善。左議政洪樂性。右議政李福源。都提調鄭弘淳。提調鄭民始。副提調嚴璹。假注書趙衍德。記注官曺喜有金鳳顯。醫官吳道炯丁文壽。以次進伏訖。上曰。奉朝賀入侍事。分付。賤臣承命出。與徐命膺偕入進伏。上曰。卿等尙在闕中乎。命善等曰。朝者筵退後。聞有藥房提調請對之事。故臣等不得出去。方俟闕中矣。弘淳曰。湯劑進御後。聖候更。若何。上曰。痢漸有加無減。是甚可悶矣。民始曰。度數果。若何。上曰。今則登溷。幾至十餘次矣。倉廩散更進一貼。何如。民始曰。聞醫官言。則此劑專是發散之劑。故有難更進云。以茶飮間。或進御。似好矣。命善曰。朝雖入診。今復診候。宜矣。命醫官入診。道炯診察訖。退伏奏曰。左右三部。俱有導滯之候。加進一貼。恐有太過之慮矣。文壽診察訖。退伏奏曰。左右三部滯候。果有開導之效。以生金散進御。似好矣。民始曰。辰時旣進此劑。今又一貼。恐涉太過。姑觀動靜。待明日煎進。宜矣。命書榻敎曰。倉廩散一貼。明日更爲煎入。弘淳曰。明日臣與醫官。當入來診候矣。上曰。卿於病中。連日入來。恐致太勞矣。弘淳曰。雖有賤疾。安敢不入來乎。福源曰。患候若無減勢。則卽令醫官。對症進藥。宜矣。弘淳曰。倉廩散以沙蔘代入。恐涉太歇矣。上曰。醫官所見。果何如。道炯曰。雖入沙蔘。見效有勝於人蔘矣。文壽曰。此時人蔘。有難輕進矣。民始曰。湯劑進御後。或無惡寒之候耶。上曰。倉廩散進服後。略有差勝之節。亦有思食之念矣。命善曰。此是導滯之效矣。福源曰。此時勿進生冷之物宜矣。上謂樂性曰。卿子俾令畿邑相換。而吏判則欲以衿川相換云。予則以爲。果川。比衿川稍勝矣。樂性。曰聖恩至此。臣實感泣。更無仰達。而邑之豊薄。更何論哉。臣旣居厚祿。家且不貧。實無典宰之念。特賜體諒。俾卽遞改。不勝幸甚矣。上曰。卿言過矣。命大臣先退。上曰。判尹出去乎。命膺曰。方在本館矣。上曰。大事記卿其見之乎。命膺曰。臣果得見。而所載前例。果甚爲好。且論語之序說。周易之總論。俱有可據。今此寶鑑。以總敍定例。宜矣。上曰。當初寶鑑刊行時。事蹟先爲入錄。繼此成編。可也。命膺曰。光廟朝成寶鑑。而其時監董諸臣。皆以單銜書之。今此序傳。竝爲載錄然後。入朝志事。可見成功矣。上曰。勒成寶鑑。專以揄揚聖德爲主。不當混載其事實。而其於刪節之中。列祖治平之績。開卷瞭然。則是甚爲好矣。命膺曰。聖敎果然矣。大抵我國諸人。全昧寶鑑事實。亦甚嘅歎矣。上曰。此是莫重冊子。善爲撰定。可也。命膺曰。本廳諸臣職姓名。有難盡記矣。上曰。依明史體。以監正書之。好矣。命膺曰。明史果以判理二字書之矣。上曰。此冊卽是國史。其在謹敬之道。不可不商量定例矣。命膺曰。金鍾秀所製跋文中。以唐太宗之以古爲鑑。明皇之千秋金鑑。取而爲比者。事面極涉未安。今此寶鑑。殆與鑑古之鑑有異。此句節。往復文衡。使之刪拔。宜矣。上曰。若或誤看。則難以寶鏡看之。易致妄發矣。命膺曰。此是億萬年永傳之冊。故敢以愚見仰達矣。上曰。此句節言送文衡。以爲拔之。無妨矣。上曰。澤徵不道之說。卽前古所無之賊。而今則獄中。輒稱彼。天常倫彝。可謂掃地無餘矣。命膺曰。此賊之窮凶極惡。果是載籍所無。而如此不道之說。雖獜佐希亮。亦不爲此等說矣。璹曰。此賊之無君無父。反不如禽獸。卽降兪音。以施肢解之典。宜矣。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐直。右副承旨徐鼎修坐。同副承旨林錫喆坐。注書趙興鎭藥院直李祖承病。假注書安邁權仕直。事變假注書馬思仁仕。
정조 6년
傳于李在學曰。藥房入侍。
정조 6년
傳于李在學曰。新除授承旨。牌招察任。
정조 6년
以臺諫有闕。政事。取稟。傳于林錫喆曰。當日爲之。
정조 6년
有政。吏批。判書李性源進。參判鄭一祥進。參議未差。同副承旨林錫喆進。以鄭志儉爲吏曹參議。李夔爲掌令。趙鼎鎭爲敦寧都正。李身晦爲司成。朴宗榦爲漢城主簿。李廷範爲繕工主簿。鄭好仁爲司譯提調。冬至書狀官單洪文泳。果川縣監鄭東俊。全義縣監洪義榮爲相換。
정조 6년
兵批。判書金熤進。參判徐有寧入直。參議趙時偉病。參知柳誼病。左副承旨金宇鎭進。以李在協爲副摠管。尹光億鄭徵世爲五衛將。徐有成爲文兼。柳鎭爀爲訓鍊主簿。張重吉爲守門將。副司直鄭宇淳兪彦鉉李享元趙鼎鎭。副司果鄭淵淳申在中。
정조 6년
以守門將望筒。傳于李在學曰。初仕之淸職。不可徒守循資之格。所當擇其人。而至於此等之窠。取其久勤。實爲振淹之政。近來西銓注擬。未見其如許。此兵判新除未幾。已覺要務。極爲嘉尙。此後亦必隨窠惕念事。使之知悉。
정조 6년
傳于金宇鎭曰。俄者望筒點下時。忘未記念矣。更思爲難安之論。向旣從施。今無異同。況有兩大臣已例。吏曹參議鄭志儉許遞。
정조 6년
林錫喆啓曰。司諫尹長烈。引嫌退待。已至經宿。尙未處置。大司諫李敬玉。卽爲牌招。以爲處置之地。何如。傳曰。允。
정조 6년
大司諫李敬玉啓曰。司諫尹長烈。以臣本昏愚巽軟。本不合於淸朝耳目之任。而義重沐浴。黽勉出肅。適値賓對。隨衆登筵矣。伏聞秋判所奏。不勝駭憤。欲爲論列之際。秪緣生疎。自速做錯。致煩問備之命。臣滿心惶恧。無地自容。以此情踪。豈可一刻仍冒於臺次乎。引嫌而退。其所做錯。只緣生疎。何可以此輕遞言官。請司諫尹長烈出仕。答曰。依啓。
정조 6년
副校理洪文泳。修撰尹尙東。副修撰金翊休李喆模等箚曰。伏以。臣等以逆澤顯戮。賊白孥籍。德純設鞫。合辭仰請。未蒙允兪。此莫非臣等誠意淺薄。不能感回天聽之致。臣等方訟罪之不暇。而臣等俄於前席。伏聞聖敎。至若澤賊一句不道語。卽窮天地亘古今。所未聞所未有之極惡大憝也。噫。終古亂逆之類。屈指何限。而豈有如此賊窮凶絶悖不道之甚者哉。此實千古凶逆中一而已矣。莽操懿溫所不道之凶言。而出於此賊之口。臣等尤不覺髮豎眦裂。骨顫膽掉。恨不得卽地手刀口磔。若與此賊。雖一半刻共戴一天。則是豈敢曰爲人臣子也哉。玆從筵退。不勝憤泣。相率諸僚。短箚血籲。伏乞亟降明命。夬施逆澤肢解之典。以雪一國臣民共公之憤焉。取進止。答曰。省箚具悉。已諭於三司所懷之批矣。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨徐鼎修坐。同副承旨林錫喆坐直。注書趙興鎭藥院直李祖承仕直。事變假注書馬思人仕。
정조 6년
以來二十一日。輪對。取稟。傳于徐有防曰。後日次爲之。
정조 6년
傳于徐有防曰。藥房入侍。他承旨與承候諸大臣及閣臣下直守令。同爲入侍。
정조 6년
傳于徐有防曰。政官牌招開政。
정조 6년
有政。吏批。判書李性源進。參判鄭一祥進。參議未差。左承旨徐有防進。以沈念祖爲吏曹參議。成世柱爲氷庫別提。李復燮爲全義縣監。徐有成爲司諫。韓佐奎爲智陵別檢。
정조 6년
兵曹。徐有成鄭東俊爲副司果。
정조 6년
黃海監司黃昇源疏曰。伏以。嗚呼。亂臣賊子。何代無之。而未有如澤徵有白之窮凶絶悖也。雖以昭布朝紙者言之。語逼不敢言之地。叵測不道之情節。實是窮天地亘古今。所未聞所未有之極惡大逆。爲今日臣子者。孰不欲手磔其肉。身寢其皮。少洩此滿腔憤血哉。何幸天討亟行。移蹕訊囚。澤白兩賊。先而輸款。而妖腰亂領。久稽肆市之律。最中義翊輩。窩窟幾露。而聖仁曠蕩。旋命酌處。王章莫伸。輿憤益激。繼伏聞白賊。則天討未加。鬼誅先及。澤賊則牢狴凶言。去益罔測。三司齊籲。兪音尙閟。神人憤菀。容有其極哉。臣忝守海臬。不得隨諸臣之後。以效沬血之義。瞻望日下。只切戀結之忱。仍伏念。臣猥以至庸之資。偏荷特達之眷。拔之近密之列。授以方面之重。揣量才器。無望堪承。負蚊之懼。僨犢之憂。臣固自知其必至也。唯其感激恩造。怵畏分義。遂至冒沒趨膺。而辭陛之日。咫尺前席。天語溫諄。飭諭鄭重。有若慈父之詔迷子。臣誠惶隕攢祝。衷情震越。一自莅任以來。夙夜憂懼。如臨淵谷。只以策勵愚鈍。殫竭志慮。爲絲毫報效之圖。而秪緣臣才識旣短。資歷至淺。管轄之責。綜察之務。一皆尸素。而至於尋常簿書。率多鈍滯疎迂。若論擔負之不稱。無異僬僥之千勻焉。瘡疣疊生。咎孽隨積。三朔藩臬。無非竢罪之日也。迺者因殿最事。特下重推。辭敎截嚴。臣於是惶汗浹背。靡所容措。噫。方岳之責。最係考課之政。苟於此失其道。則餘無足觀也。臣雖至愚。豈昧事體之至重。法意之至嚴。而按廉屬耳。守令察訪之治績。僅得其槪。姑未見大不法大不治之人。就其中有可褒而略合規勉者。有可警而不至貶黜者。以此區別。雖曰有區區商量。而第其考勘文字之際。辭未達意。太欠別白。竟自歸於混淪之科。臣罪至此。尤合萬隕。臣受恩如天。報答無地。斷斷愚忱。惟在塵刹之報。而匪分重寄。觸事爲罪。乃於黜陟大政。不能綜明考核。以致僨誤。臣實撫躬自悼。無面可顯。問備薄勘。恩出曲貸。今若憑恃寵靈。晏然蹲據。則早晩顚躓。可立而待。尙何望董飭列邑。奉揚休命也哉。且臣於向來長淵縣監請罪事。尤有所萬萬恧蹙者。徒年罪人之限滿。雖在四月。而臣到營後。殆過一朔。始乃封啓。則矇未覺察之罪。臣與該縣監。固無少異也。只知循例啓聞之爲悚仄。而不知所以自引者。已其昏謬顚錯也。況此本營將官題目中。謬例之未及照檢。水閫鎭將褒貶中。誤字之矇然看過。莫非臣不察之罪。而一事再事。至於三四。辜犯至多。揆以常法。合被重戮。臣何敢諉以已經末勘。而仍因盤礴。以增益其罪戾哉。玆敢短章自列。撥路馳籲。伏乞聖明。俯賜鑑諒。亟命鐫改臣所帶之任。仍令重勘臣不職之罪。以昭法紀。以安私分。不勝幸甚。臣無任。答曰。省疏具悉。討逆事。備道玉署臺閣之批。引義事。曷云旣往。懋在方來。卿其勿辭察任。
정조 6년
壬寅七月十七日未時。上御誠正閣。左副承旨入侍時。左副承旨金宇鎭。記事官李祖承。記注官金鳳顯。別兼春秋金載瓚。以次進伏訖。上曰。政院擧行。愈往愈甚。甚至有昨日之事。極爲駭然矣。宇鎭曰。臣雖非該房。參聞其事。事勢不得不然。而惶悚則極矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨徐鼎修內閣進。同副承旨林錫喆坐直。注書趙興鎭病李祖承病。假注書趙衍德仕直一員未落點。事變假注書馬思仁仕。
정조 6년
傳于徐有防曰。藥房以下竝入侍。
정조 6년
徐有防啓曰。注書趙興鎭病。代假注書趙衍德。仍察廳任。何如。傳曰。允。
정조 6년
壬寅七月十八日辰時。上御誠正閣。藥房三提調入侍時。都提調鄭弘淳。提調鄭民始。副提調嚴璹。記事官李祖承。別兼春秋徐龍輔金載瓚。一直提學沈念祖。二直提學鄭志儉。檢敎直閣徐鼎修。以次進伏訖。弘淳等曰。日熱此甚。聖體。若何。上曰。一樣矣。弘淳曰。膈滯之候。近日則。若何。上曰。差勝矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。仍命書榻敎曰。進御倉廩湯。自今日停止。加味六和湯一貼式煎入。上曰。慶尙道旬前雨澤。果爲均霑云耶。弘淳曰。以狀啓觀之。則高燥之地。亦皆霑洽。而他道則未然。誠甚爲悶。而雨意尙濃。庶有可望矣。命退。諸臣以次退出。
정조 6년
壬寅七月十八日巳時。上御誠正閣。左副承旨入侍時。左副承旨金宇鎭。記事官李祖承。記注官金鳳顯。別兼春秋徐龍輔。以次進伏訖。上曰。提調入侍。賤臣承命出。與提調鄭民始偕入進伏。民始曰。日熱愈甚。聖體。若何。上曰。別無暑症矣。仍命宇鎭讀公事訖。命退。諸臣以次退出。
정조 6년
壬寅七月十八日午時。上御誠正閣。右副承旨入侍時。右副承旨徐鼎修。記事官李祖承。記注官金鳳顯。別兼春秋徐龍輔。以次進伏訖。上命鼎修讀奏公事。命書判付訖。上曰。坐直。誰某乎。鼎修曰。姑未停當矣。命退。承史以次退出。
정조 6년
壬寅七月十八日午時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。今日坐直。誰也。鼎修曰。姑未停當矣。命讀各道農形雨澤狀啓訖。命退。承史以次退出。
정조 6년
壬寅七月十八日申時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上命書傳敎曰。戶曹判書。持所抄年分啓目。入侍。賤臣承命出。與金華鎭偕入進伏。上曰。近以泄痢之候。數日頗苦矣。華鎭曰。聖體欠和。尙未復常。區區下情。不勝焦悶矣。上曰。年分啓目。盡爲抄出乎。華鎭曰。數十年災結。僅得抄出。而畢賑狀。多致閪失。有難釐正矣。上曰。賑穀分留。固當詳錄。而有此遺失。實無日後可考之道矣。華鎭曰。果然矣。上曰。嶺南又値失稔。言念民事。誠可悶矣。華鎭曰。水田未免穴農。而田穀頗得豐熟云矣。上曰。各道年事。未免告歉。論以經費。儘不成說矣。華鎭曰。壬子等年災總。至十九萬結。今年似不下此數矣。上曰。邑宰固當準捧還穀。而朝家優給災結。好矣。華鎭曰。聖敎誠至當矣。大抵還穀。若令停退。則奸鄕猾吏。盡歸逋欠。至於小民。不得蒙惠。此中奸弊。亦可詳念處矣。上曰。各道所錄銀子錢穀爲幾何。華鎭曰。除京中所儲。以八道兩都所在論之。銀子爲四十四萬餘兩。錢文爲四百七十萬餘兩。穀簿爲七百四萬餘石。而其中亦多名存實無矣。上曰。關西差鄕事。果爲痼弊乎。華鎭曰。果然矣。一入錄鄕。則子若孫俱免軍役。故凡於差鄕之際。其爲奸弊。誠爲不少矣。命退。諸臣以次退出。
정조 6년
壬寅七月十八日酉時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。東風連吹。頗有雨意矣。鼎修曰。趁此有雨。亦甚無妨矣。命讀公事。仍書判付訖。命退。承史以次退出。
정조 6년
行都承旨嚴璹藥院直。行左承旨李崇祜坐。右承旨徐有防坐直。左副承旨沈念祖坐。右副承旨兪彦鉉未肅拜。同副承旨林錫喆坐直。注書二員未差。假注書趙衍德仕直一員未落點。事變假注書馬思仁仕。
정조 6년
徐有防啓曰。今二十一日。神宗皇帝忌辰日。親行望拜禮。所當依例。取稟。而聖候方在靜攝中。頉稟之意。敢啓。傳曰。今則病已向差。豈可曠禮。且是不可攝行之擧。二十一日望拜禮。謹當躬行矣。
정조 6년
以慶尙監司義興縣監金晩根罷黜狀啓。傳于徐有防曰。令該曹口傳各別擇差。使之不多日內辭朝。
정조 6년
以全羅監司加分狀啓。傳于林錫喆曰。草記稟處。
정조 6년
吏曹口傳政事。以金鎜爲義興縣監。
정조 6년
承旨前望單子入之。李崇祜落點。
정조 6년
傳于徐有防曰。左承旨左副承旨入侍。
정조 6년
徐有防啓曰。領議政徐命善。左議政洪樂性。右議政李福源。有稟達事。來詣請對矣。傳曰。入侍。
정조 6년
徐有防啓曰。藥房都提調鄭弘淳。提調鄭民始。副提調嚴璹。有稟達事。來詣請對矣。傳曰。入侍。
정조 6년
傳于林錫喆曰。身爲備郞。啓下公事。不能典守。事極該然。當該備郞行首備郞竝汰去。此後出六及遷轉草記。待下敎爲之事。分付。
정조 6년
傳于林錫喆曰。傳命不能申飭。上下注書竝汰去。
정조 6년
承旨前望單子入之。沈念祖李文源落點。
정조 6년
徐有防啓曰。新除授右副承旨李文源。方在罷散中。何以爲之。敢稟。傳曰。敍用牌招。
정조 6년
徐有防啓曰。右副承旨李文源。時在京畿安山地。當爲下諭啓辭。而再明日親臨行禮時。承旨自明日當爲備員齋宿。合有變通之道。何以爲之。敢稟。傳曰。許遞。前望單子入之。
정조 6년
承旨前望單子入之。兪彦鉉落點。
정조 6년
摠管前望單子入之。都摠管徐有隣鄭昌聖。副摠管李敬養李敬懋李鎭翼落點。
정조 6년
林錫喆啓曰。新除授副摠管李鎭翼。方在罷散中。何以爲之。敢稟。傳曰。許遞。前望單子入之。
정조 6년
傳于林錫喆曰。摠管多窠。不可不備員。懸頉人員許遞。與未差之代。前望單子入之。
정조 6년
傳于林錫喆曰。新除授摠管。竝卽牌招。使之推移入直。事則無妄。飭亦匪怒。前大將李敬懋。蕩滌敍用。一體牌招。
정조 6년
徐有防。以弘文館言啓曰。校理金載人。疏批已下。卽爲牌招察任。何如。傳曰。允。
정조 6년
以校理金載人牌不進罷職傳旨。傳于徐有防曰。只推。
정조 6년
行都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨林錫喆啓曰。伏以。臣等以二十一日望拜禮頉稟之意。纔入啓辭矣。卽伏奉批旨下者。有謹當躬行之敎。臣等竊不勝區區悶迫之至。今此北苑展禮之擧。實出於我聖上風泉之感。而第伏念玉候多日未寧之餘。諸節尙未快復。湯劑連爲進御。小愈之戒。不可不念。況又朝晝異候。將攝宜愼。此際勞動聖體。移時行禮。易致添損之節。尤豈不萬萬焦慮乎。伏願深軫聖人謹疾之道。亟寢望拜躬行之命焉。答曰。病不至難强。日不至甚熱。還寢與否。非所可論。
정조 6년
林錫喆。以兵曹言啓曰。卽者有一馬匹放逸。自宣仁門突入。由光政門入於明政殿庭。爲入直禁軍所逐出。事極驚駭。摠府不能禁飭之失。在所難免。當該入直堂上。從重推考。當該郞廳及守門將。令該府拿問處之。近仗軍士守門軍等。令該曹科治。馬主亦令該曹嚴査科罪。何如。傳曰。已下敎矣。
정조 6년
傳于林錫喆曰。建陽以東。摠府雖曰主管。而兵曹亦豈可全然不檢攝。而近來昌慶宮凡事。兵曹有若不與干涉者然。然則設置分兵曹於彼闕。可也。事之無謂。孰甚於此。此後摠府兵曹之主管建陽東西。稍存主客之別。無得如前恝視之意。各別嚴飭。
정조 6년
林錫喆。以都摠府言啓曰。今日酉時量有一馬匹。解脫勒子。自宣仁門入光政門內。莫重宮禁至嚴之地。有此馬匹縱入之境。事之驚駭。莫此爲甚。當該守門將。令該府嚴處。守門軍卒。把門不謹。至於此境。令攸司從重科罪。何如。傳曰。此等草記。何必賜答。以休紙出給。所謂摠管輩。不識東西。作此劻勷之擧。擅離衛府。而府有下吏。初不據例挽執之狀。極爲痛駭。令兵判明日開坐。其空曠直所。干犯師律之罪。査問草記。
정조 6년
又以禁衛營言啓曰。本營牢子朴聖興。家在崇禮門外。而渠之喂養馬匹。加鐵之際。忽然驚逸。不卽執捉。致有躍入闕門之擧。事之驚駭。莫此爲甚。牢子朴聖興爲先除案後。嚴囚本營。待用刑各別重繩。臣亦有常時不能檢飭之失。惶恐待罪之意。敢啓。傳曰。草記呈納。何其太後時也。
정조 6년
又以備邊司言啓曰。卽因全羅監司朴祐源加分狀啓。有草記稟處之命矣。本道今年加分之數。至於十萬七千八百餘石之多。旣令道臣參量分排。則所當撙節除留。以爲繼乏捄急之資。而當此糶節已過。秋成不遠之際。又爲加請。已涉非時。一例許施。亦太無節。狀內所請。置之。何如。傳曰。何不優請。有此窘乏。草記中置之之請。不無所據。然目下民情之渴急。足可推知。該道臣推考。加分則更爲參量。排俵許施後。草記。可也。
정조 6년
又以備邊司言啓曰。全羅監司朴祐源。加分狀啓稟處草記批旨內。更爲參量。排俵許施後。草記事。命下矣。道臣所請。雖以三分一四分一爲言。此則未免太過。量其民情之緩急。留庫之多寡。或五分一或七分一。節略加分後。從實數更爲登聞事。分付。何如。傳曰。舊穀已罄。新穀未登。此時民間艱食之狀。不見如見。草記中旣以節略加俵爲請。依此施行。而毋或遲滯。三懸鈴星火行會。俾無不及期之歎。可也。
정조 6년
左副承旨李在學疏曰。伏以。臣之父子。偏蒙洪造。闔門攢祝。夙宵冞深。迺於今日。特授臣父臣崇祜。以行左承旨之任。仍命與臣同爲入侍。恩榮所及。感極而涕。第臣於見職。不但公格之當遞。實切私心之不安。冒陳短章。仰瀆崇嚴。伏乞聖慈。亟賜鐫改。俾安微分。千萬幸甚。臣無任屛營祈懇之至。省疏具悉。左承旨旣是爾父。勢難行公。爾之本職許遞。
정조 6년
校理金履正。副修撰金翊休等箚曰。伏以。臣等卽伏見政院啓辭批旨下者。有二十一日望拜禮親行之命矣。聖感寔出於風泉。群情擧切於欽歎。而第伏念玉候方在靜攝之中。湯劑連進。調將宜謹。此時行禮。實有妨於大聖人愼疾之方。而又況處暑雖過。新涼未生。觸冒晩炎。勞動聖體。豈不有乖於節宣之義哉。其在愼攝之道。宜軫少愈之戒。憂悶之極。短箚仰籲。伏乞亟加三思。特寢成命焉。取進止。答曰。省箚具悉。難强尙可强。況不至難强乎。
정조 6년
司直金鍾秀疏曰。伏以。臣向因沐浴義重。抑情趨召。數日參鞫。府銜纔解。鄕信旋至。留章徑發。至今悚懍。臣之歸護病母。幾近二旬矣。屢添毒感。洊徑大瀉。食路阻却。氣息危懍。終日終夜。似睡非睡。臣方左右扶護。跬步不得離捨。而仄伏聞寶鑑進上。期日不遠。虛帶閣銜。陪進無路。惶悶之極。冒入文字。伏乞聖上。曲察臣懇迫私情。特許臣歸養前請。以幸公焉。噫嘻。亂臣賊子。何代無之。而豈有如逆澤者哉。其疏中凶言。已不可勝計。而殿庭叵測不道之說。獄中詬天罵日之語。實古今所未聞。臣聞來骨靑肉顫。直欲卽地手磔而不可得也。嗚呼。世道陷溺。國運不幸。故家大族。亂逆接踵。其餘孽遺種之包臟禍心。脾聣揣磨。思欲一投間隙。以售其凶國之計者。固應有之。而亦豈料如逆澤卑微之類。乃敢肆其怨懟之心。噴其凶毒之口。至此極耶。雖以獄卒之奔告。禁堂之求對見之。決不可一日留此賊於覆載之間。況白賊徑弊之患。亦不可不慮。伏願亟從三司之請。以洩神人之憤焉。諸罪囚酌處還收之請。德億純鞫問鉤覈之啓。亦係獄體之不容已。輿論所同然。傡乞快賜允可。俾無除草不除根之患焉。至於李最中。許多陰凶情節。又豈可但以干連論者耶。噫。澤徵逆節。雖曰到今畢露。其梟音獍肚。種類自別。醞釀逆謀。有非一朝一夕之故。則以最中之地處。而親密往還。至於握手。已非常情所可測。而若論獄情肯綮。則大臣箚所云。知之安知非勸之。有問安知其無答者。渠雖喙長三尺。必不敢自明。至於信宿壁洞之招。尤爲叔姪同情之證。而究覈未竟。遽爾酌處。已是失刑之大者。抑臣之所大懼則有之。噫嘻。痛矣。誣毁聖躬。誑惑人心。卽丙丁以來諸賊沒計之最兇慘者也。臣子之腐心痛骨。幾年如一日。今澤白和應。旣出囚供。儻更有凶逆之徒。暗地粧出。澤白則跟究路脈。掃盪窩窟。有不容晷刻緩者。臣於前席。痛陳此意。幸承推鞫卽日擧行之命矣。今以情跡之已現露者見之。安知不最中卽是窩窟。而又安知不最中之外。又有窩窟耶。端緖之狼藉如此。而猶復掩覆彌縫。不卽窮覈到底。痛斷根株。則實不知何樣禍機。又起於何地。臣念之及此。不覺體栗。敢望聖上之淵然深思焉。臣之遞免金吾。雖在獄囚未取招之前。而到今思之。有愧滅親之義。臣誠死罪死罪。臣無任戰恐祈懇之至。答曰。省疏具悉。所陳悉諭於前事之批。卿其勿辭。俟少間上來行公。